# HUSORDEN

# For Ejerforeningen Rosenhøj

## Afsnit 1

**Adfærd:**

**Stk.1** Beboernes adfærd skal være således, at der udvises tilbørligt hensyn til øvrige beboere og bygninger, og er i overensstemmelse med ordentlig og redelig handlemåde.

**Stk.2** Enhver form for forurening eller beskadigelse af området er forbudt. Der må ikke i ejendommen anvendes ting, der ved omfang, lugt, støj eller brandfare er til ulempe for ejendommen eller beboere.

**Stk.3** Er en beboer skyld i forurening eller beskadigelse af de fælles arealer, må en nødvendig rengøring eller udbedring straks foretages af vedkommende beboer eller for dennes regning.

**Stk.4** Der må ikke henstilles nogen former for effekter, cykler, barnevogne, knallerter, løbehjul, vasketøjsposer og lignende - heller ikke fodtøj - i opgangene, kældergangene og svalegangene – kun rollatorer er tilladt.

Døre, der er forsynet med dørlukker, gange og trapper, skal holdes lukket.

Kælderrum skal være forsynet med hængelås eller lignende forsvarlig sikring. Døre fra trappen til kældre og døre fra kældre til det fri, skal ligeledes holdes aflåste.

**Stk.5** På altaner må tøj ikke hænge således, at dette kan ses nedefra, og derved give et skæmmende indtryk af hele bebyggelsen.

**Stk.6** Nedfaldsskakterne er lukkede. Alt affald skal lægges i de opstillede containere i lukkede poser. Alt storskrald skal placeres efter aftale med viceværten

**Stk.7** Parkering sker ifølge de gældende parkeringsregler og kan **kun** finde sted inden for de afmærkede felter. Motorcykler, knallerter og cykler skal tillige altid henstilles på deres plads, som er anvist af viceværten.

**Stk.8** Parkering er ikke tilladt for campingvogne, trailere, lad- og lastbiler.

**Stk.9** Knallertkørsel og cykling må ikke finde sted på ejerforeningens stier og græsarealer.

**Stk. 10** Beboere, som er bevilget handicaptilladelse og er i besiddelse af et synligt invalideskilt i bilen, kan ansøge bestyrelsen om at få tildelt en handicapparkeringsplads.

## Afsnit 2

**Rygning:**

**Stk.1** Rygning er forbudt på og i alle indendørs fællesarealer.

## Afsnit 3

**Fester:**

**Stk.1** Fester skal afholdes under hensyntagen til øvrige beboere. Fyrværkeri må ikke afbrændes i eller fra lejlighederne eller andre steder på ejendommens område. Grill på altaner og havesiden ved blok 8 skal være elektrisk.

## Afsnit 4

**Musik og støj:**

**Stk.1** Høj larmende musik og støj er ikke tilladt. Herfra er dog undtaget nødvendig øvelse med akustiske instrumenter, fx guitarspil. Øvelsen skal foretages under fornøden hensyntagen til de øvrige beboere.

## Afsnit 5

**Husdyr:**

**Stk.1** Ejere og lejere kan i en lejlighed kun holde **ét** husdyr efter forudgående skriftlig tilladelse indhentet hos bestyrelsen. Det er bestyrelsens hensigt at give tilladelse til husdyrhold, såfremt husdyrholdet kan karakteriseres som normalt, det vil f.eks. sige: Kun mindre hunde, katte og lignende dyr, der ikke giver lugtgener. Tilladelse til specielt dyrehold kan ikke forventes. En given tilladelse til husdyrhold kan og vil blive inddraget, såfremt bestemmelserne i næste afsnit ikke overholdes.

**Stk.2** Kæledyr må ikke på nogen måde genere beboerne med deres adfærd, f.eks. hundens gøen.

**Stk. 3** Kort sagt: Hund i snor og lort i pose.

**Stk 4** Udendørs fodring af kæledyr er ikke tilladt.

## Afsnit 6

**Boremaskiner og lignende værktøjer:**

**Stk.1** Boremaskiner og lignende værktøjer må kun anvendes i tidsrummet fra kl.08.00 – 19.00 mandag til fredag, og fra kl. 08.00 – 16.00 lørdag. Anvendelse af værktøjer i weekenden skal ske under fornøden hensyntagen til de øvrige beboere.

## Afsnit 7

**Installationer:**

**Stk.1** Beboerne er ansvarlige for, at såvel el- og varmeinstallationer i lejlighederne er i forskriftsmæssig stand og kan benyttes uden fare og ulempe for bygninger og beboere.

**Stk.2** Ombygninger skal udføres i henhold til gældende bygningsreglementer. Der må ikke i afløbene henkastes noget, der kan tilstoppe eller beskadige disse.

## Afsnit 8

Såfremt ejendommens bestyrelse bliver bekendt med overtrædelse af foranstående husorden, vil den pågældende ejerlejlighed straks modtage advarsel herom, og i gentagelsestilfælde vil ejerlejlighedens ejer blive påkrævet at fraflytte sin lejlighed, eventuelt ved rettens hjælp, jfr. ejerforeningens vedtægt.

For skader på ejendommen eller noget til ejendommen hørende, vil den pågældende blive gjort erstatningsansvarlig.

Ændringer af husordenen vedtages på generalforsamlingen.

**Vedtaget på generalforsamlingen maj 2023**